Lilin

Batang-batang lilin atau lemak keras yang diikat dengan sumbu dinyalakan sebagai sumber pencahayaan, wangian, haba mahupun menyukat atau merakam peredaran masa.

Api dinyalakan pada sumbu di mana nyalaan ini akan menyejat lilin yang terkandung dalam sumbu. Lilin yang tersejat ini kemudiannya bercampur dengan oksigen di udara lalu membakar secara berterusan.

Komponen 
Lilin terdiri kepada dua bahagian utama:

 Batang - batang lilin membekalkan bahan bakar utama. Bahan asas batang-batang tersebut dahulunya diperolehi daripada lemak-lemak haiwan (baik dari lembu kambing, lebah atau ikan paus); sehinggakan penjual lilin sering berkunjung dari rumah ke rumah mengumpul sisa lemak yang diberikan orang isi rumah. Namun, parafin hasil penyulingan petroleum merupakan bahan paling lazim pada zaman moden. 
 Sumbu - sumbu bertindak menarik lilin yang cair melalui tindakan kapilari lalu ia dapat disejat dan dibakar. Tali biasa direndam dengan bahan kimia khas seperti ammonium nitrat dan ammonium sulfat agar mendapartkan ciri khusus yang diingini daripada pembakaran sumbu ini.

Sifat 
Kajian dilakukan ke atas nyalaan lilin parafin moden mendapati penyalaan membakar sebanyak 0.1 gram lilin seminit mengeluarkan haba sebanyak lebih kurang 80 W, cahaya yang dhasilkan dari nyalaan ini sebanyak kira-kira 13 lumen dan keamatan berkilau (luminous intensity) kira-kira 1 unit candela.

Api yang dihasilkan mempunyai bahagian terpanas berwarna biru pucat dengan suhu setinggi 1400 °C, namun ia menghasilkan tenaga haba yang sangat rendah.

Pengunaan

Pencahayaan - termasuk aksesori berkaitan 
Ia sering digunakan untuk menerangi ruang-ruang gelap kawasan dihuni terutamanya di kawasan Eropah Utara (pelita minyak lebih digunakan di kawasan Mediterranean) sehingga berkembang luasnya penciptaan pencahayaan berasaskan elektrik pada abad ke-20. Pelbagai aksesori diwujudkan untuk tujuan ini termasuklah kaki lilin, pemadam khas yang memadamkan lilin dengan menutupnya (douter) hinggalah ke rerangka susunan khusus untuk tempat mewah seperti candelier.

Dunia moden kini masih menggunakan lilin namun kegunaannya lebih khusus untuk menimbulkan ambien atau estetika tertentu dalam sesebuah ruang. Ia juga digunakan dalam situasi di mana bekalan elektrik sekitaran terganggu atau terputus.

Mengukur masa 
Tahap pembakaran lilin yang cenderung mengikut kelajuan tertentu menjadikan lilin bahan yang sesuai digunakan mengukur masa; seluruh batang lilin ditandakan mengkut jarak tertentu mewakili satu jam ia dibakar.

Tujuan keagamaan 

Lilin merupakan antara bahan utama dalam upacara anutan agama Buddha selain setanggi dan bungaan di mana barangan ini dipersembahkan hadapan patung atau gambar Buddha sebagai tanda hormat. Cahaya daripada lilin dinyaalakan itu sendirinya dilihat melambangkan cahaya ajaran dibawa Siddartha Gautama Buddha sepertimana yang ditulis dalam penulisan dan kitab dipakai mereka.

Lilin turut dilambangkan dalam agama Kristian melalui penggunaan ia dalam pencahayaan dan perhiasan dalam rumah ibadat seperti gereja danj katedral sebagai cahaya rahmat Tuhan atau Yesus Kristus; banyak lilin ini diletakkan terutamanya di altar, dibawa paderi-paderi yang berarak mahupun oleh para jemaah gereja sendiri semasa mereka sembahyang. Lilin ternyala juga dibawa semasa berhadapan ikon tokoh-tokoh agama tertentu sebagai tanda penyerahan diri kepada Tuhan - lagi-lagi dalam mazhab gereja Ortodoks Timur, Ortodoks Oriental dan Katolik Timur.

Para penganut agama Yahudi lazim guna lilin untuk tujuan utama seperti dalam Sabbath dari saat ia dimulakan pada senja hari Jumaat sehinggalah senja hari Sabtu, perayaan Hanukkah di mana sebatang lilin dinyalakan untuk setiap hari pentahbisan semula Kuil Suci Jerusalem serta memperingati sanak saudara dan sahabat handai yang telah meninggal dunia.

Rujukan 

Lilin